એમોને ફેક્ટરીઓ માટે અલગ રાખેલી જગ્યાઓ છાવણીના નકશા પર ચીંધી બતાવી. પુરૂષોના રહેઠાણની છાવણીની બાજુમાં જ ફેક્ટરીઓ માટે જગ્યા ફાળવવામાં આવી હતી. હળવાશભર્યા મોહક સ્મિત સાથે એણે કહ્યું, “સ્ત્રીઓએ વર્કશોપ પહોંચવા માટે ટેકરીઓ પરથી બસો-ત્રણસો મિટર જેટલું વધારે ચાલવું પડશે.” એણે બધા મહેમાનોને જણાવ્યું, “મારું પોતાનું મુખ્ય કામ તો છાવણીનું સંચાલન સરળતાથી ચાલે એ જોવાનું જ રહેશે. વેપારીઓની ફેક્ટરીઓની નીતિઓમાં માથુ મારવાનો અથવા ક્રેકોવમાં સંચાલનના જે અધિકારો તેઓ ભોગવી રહ્યા છે તેમાં ફેરફાર કરવાનો મારો કોઈ જ ઈરાદો નથી. મને જે હુકમો મળ્યા છે, તેમાં આ પ્રકારના અતિક્રમણ વિરુદ્ધ વિગતવાર લખેલું હોવાની સાહેદી ઓબરફ્યૂહરર સ્કર્નર આપી શકશે. પરંતુ ઓબરફ્યૂહરરે જણાવ્યું એમ, ઉદ્યોગોને છાવણીની સરહદની અંદર લઈ આવવાથી બંને પક્ષને ફાયદો થશે એ હકીકત છે. ફેક્ટરીના માલીકો જો પોતાની ફેક્ટરી આ લશ્કરી છાવણીની અંદર લઈ આવવા તૈયાર હોય, તો ફેક્ટરીની જગ્યાનું કોઈ જ ભાડું તેમણે ચૂકવવાનું રહેશે નહી, અને અમારે ગામમાં આવેલી તમારી ફેક્ટરીઓ સુધી કેદીઓને લાવવા-લઈ જવાના સમયે ચોકીદાર આપવાની જરૂર નહીં રહે! એક તો કેદીઓ સાથે આવ-જા કરવા માટે એ રસ્તો ઘણો લાંબો છે, અને ઉપરાંતમાં, પોલિશ લોકોની યહૂદીઓ પ્રત્યેની દુશ્મનાવટને કારણે કામના કેટલાયે કર્મચારીઓને તમારે ગુમાવવા પડ્યા છે, તે તો તમે પણ જાણતા જ હશો.” આખાયે ભાષણ દરમ્યાન કમાન્ડન્ટ ગેટે, વારંવાર મેડરિટ્સ અને શિન્ડલર તરફ જોઈ લેતા હતા, જેમને સહમત કરવાની તેમને ખાસ ઇચ્છા હતી. બૉસની સ્થાનિક જાણકારી અને તેની સલાહ પર આધાર રાખી શકવાની એમોનને ખાતરી હતી. પરંતુ હેર શિન્ડલર પાસે હતો એ વિભાગ ભલે નાનકડો અને હજુ તો પ્રાયોગિક ધોરણે ચાલતો હોય, પરંતુ છેવટે એ યુદ્ધસામગ્રી બનાવવાનો વિભાગ હતો. એ વિભાગને પ્લાઝોવમાં લઈ આવવામાં જો સફળતા મળે, તો યુદ્ધસામગ્રી મંત્રાલય પાસે પ્લાઝોવ છાવણીની પ્રતિષ્ઠાને ચાર ચાંદ લાગી જાય તેમ એમોનને લાગતું હતું.